Author: pkudelova
Last saved by: spano
Company: MFSR

Dôvodová správa

1. Všeobecná časť

	Ministerstvo financií Slovenskej republiky podľa § 7 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je ústredným orgánom štátnej správy, okrem iného, pre oblasť cien a cenovej politiky. Osobitnými zákonmi prešli postupne kompetencie v regulácii a kontrole cien na novo vytvorené regulačné úrady (Úrad pre reguláciu sieťových odvetví, Telekomunikačný úrad a Poštový úrad). 
	Predložený návrh novely zákona o cenách podľa uložených úloh v uzneseniach vlády SR B.1 č. 370 zo 14. mája 2003 k návrhu projektu decentralizácie verejnej správy a úlohu č.  B.1 uznesenia vlády č. 566 z  2. júla 2003 k návrhu na zmenu a doplnenie niektorých úloh uznesenia vlády č. 370 zo 14. mája 2003 a úloh č. B.1 a B.3 uznesenia vlády č. 371 zo 14. mája 2003 k návrhu koncepcie usporiadania miestnej štátnej správy, ustanovuje prechod kompetencie v regulácii a kontrole cien z okresných úradov na vyššie územné celky v súvislosti s procesom decentralizácie verejnej správy a zrušením okresných úradov.
V súlade s programovým vyhlásením vlády sa v oblasti zdravotníctva navrhuje presun kompetencií v regulácii a kontrole cien na Ministerstvo zdravotníctva SR. Riešenie cenovej problematiky v rezorte zdravotníctva sa považuje za jeden článok uplatňovanej zásadnej reformy pri poskytovaní zdravotnej starostlivosti. Navrhovaným presunom kompetencií sa zabezpečí zlúčenie procesu cenotvorby s kategorizáciou liekov a zdravotníckych pomôcok do jedného procesu. Zároveň sa navrhuje ustanoviť prechod pôsobnosti v regulácii a kontrole cien za nájom bytov na Ministerstvo výstavby a regionálneho rozvoja Slovenskej republiky. Riešením cenovej problematiky a kontroly cien v tomto rezorte sa zosúladí postup deregulácie nájmu s potrebami tvorby finančných zdrojov na ďalšiu výstavbu bytov, čím sa vytvoria aj predpoklady na podnikanie v oblasti prenájmu bytov.
 Podľa uznesenia vlády SR č. 466 z 11. júna 2003 navrhuje sa novelou zákona o cenách zrušiť vyhlášku MF SR č. 465/1991 Zb. o cenách stavieb, pozemkov, trvalých porastov a náhradách za dočasné užívanie pozemkov, v znení neskorších predpisov. S účinnosťou od 1. januára 2004 sa na ohodnocovanie nehnuteľností bude uplatňovať len vyhláška Ministerstva spravodlivosti SR č. 86/2002 Z. z. o stanovení všeobecnej hodnoty majetku.
	S ohľadom na navrhované zmeny ustanovení o spôsoboch regulácie cien  sa navrhuje zmena zákona č. 491/2001 Z. z. o organizovaní trhu s vybranými poľnohospodárskymi výrobkami dotýkajúca sa pôsobnosti Ministerstva financií SR v určovaní ich cien. 
Uplatnenie ustanovení navrhovanej novely zákona o cenách nemá finančný, ekonomický, enviromentálny vplyv ani vplyv na zamestnanosť.   

DOLOŽKA  ZLUČITEĽNOSTI

návrhu zákona, ktorým sa mení a dopĺňa zákon Národnej rady Slovenskej republiky
 č. 18/1996 Z. z. o cenách v znení neskorších predpisov a ktorým sa mení zákon č. 491/2001 Z. z. o organizovaní trhu s vybranými poľnohospodárskymi výrobkami s právom Európskych spoločenstiev a právom Európskej únie

1. Navrhovateľ zákona:

	Vláda Slovenskej republiky.

2. Názov návrhu zákona:

	Návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov a ktorým sa mení zákon č. 491/2001 Z. z. o organizovaní trhu s vybranými poľnohospodárskymi výrobkami.

3. Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu zákona nie je prioritou podľa 
-	Európskej dohody o pridružení,
-	Národného programu pre prijatie acquis communautaire,
-	Partnerstva pre vstup,
-	Prípravy asociovaných krajín strednej a východnej Európy na integráciu do vnútorného trhu Európskej únie (Biela Kniha),
-	screeningu.

	Návrh zákona patrí medzi Prioritné úlohy vlády SR na rok 2003 s termínom účinnosti 01.01. 2004. Podľa Plánu legislatívnych úloh vlády SR na rok 2003 je termín predloženia návrhu zákona na rokovanie NR SR september 2003.

b) Žiadne záväzky zo schválených negociačných pozícií nemajú vzťah k návrhu zákona.

4. Problematika návrhu zákona:
b)	nie je upravená v práve Európskych spoločenstiev,
d)	nie je upravená v práve Európskej únie.

5. Stupeň zlučiteľnosti návrhu zákona s právom Európskych spoločenstiev a právom Európskej únie:

	Vzhľadom na to, že problematika návrhu zákona nie je upravená v práve Európskych spoločenstiev ani v práve Európskej únie je vyjadrovanie stupňa zlučiteľnosti návrhu zákona s právom ES/EÚ bezpredmetné.

6. Gestor:
	Bezpredmetné.

7. Účasť expertov pri príprave návrhu zákona:

	Pri príprave návrhu zákona sa nezúčastnili experti.

           
2. Osobitná časť

K Čl. I – zmeny a doplnky zákona č. 18/1996 Z. z. o cenách v znení neskorších predpisov

K bodu 1 - § 1 ods. 1
	K doplneniu tohto ustanovenia dochádza z dôvodu rozšírenia kompetencií v regulácii a kontrole cien na vyššie územné celky.

K bodu 2 - § 2 ods.1
	V základných pojmoch sa upravuje definícia ceny, ktorou je peňažná suma dohodnutá pri nákupe a predaji tovaru. Za cenu sa podľa zákona o cenách považuje aj tarifa. Na základe novely zákona o dani z prevodu a prechodu nehnuteľností, podľa ktorej sa navrhuje pri výpočte dane vychádzať z hodnoty zistenej podľa vyhlášky Ministerstva spravodlivosti SR č. 86/2002 Z. z. o stanovení všeobecnej hodnoty majetku, sa z  § 2 ods. 1 vypúšťa ustanovenie, podľa ktorého sa za cenu považuje aj cena vytvorená na účely stanovenia výšky základu dane podľa osobitného predpisu.

K bodu 3 - § 3 ods. 3
	Navrhovaný text sa zosúlaďuje s daňovými zákonmi. Podľa uvedeného znenia je súčasťou ceny aj daň z pridanej hodnoty, spotrebná daň a pri dovážanom tovare aj clo a iné platby vyberané v rámci nesadzobných opatrení, ak nie je dohodnuté alebo osobitnými predpismi ustanovené inak.

K bodu 4 - § 4 ods.1
	Upresnené znenie zodpovedá kompetenciám orgánov v oblasti cien, ktoré sa ustanovili v § 20 návrhu zákona. Okrem orgánov, ktoré vykonávali kompetencie v oblasti cien podľa zákona NR SR č. 18/1996 Z. z. o cenách v znení neskorších predpisov a podľa osobitných predpisov (napr. Telekomunikačný úrad SR, Poštový úrad SR a Úrad pre reguláciu v sieťových odvetviach), sa v § 20 v súlade s programovým vyhlásením vlády SR novoustanovujú kompetencie Ministerstva zdravotníctva SR v oblasti cien zdravotníckych výrobkov a výkonov a Ministerstva výstavby a regionálneho rozvoja SR v oblasti cien nájmu bytov.
	V nadväznosti na zrušenie okresných úradov sa navrhovanou zmenou zabezpečuje  aj presun kompetencií v oblasti cien z okresných úradov na vyššie územné celky.

K bodu 5 - § 4 ods.2
Navrhovaným znením sa ustanovuje záväznosť rozhodnutí cenových orgánov.

K bodu 6 - § 4 ods. 3
	Dôvody pre uplatnenie regulácie cien sa upravujú s ohľadom na vytvorenie podmienok pre voľný pohyb tovaru na vnútornom trhu založenom na hospodárskej súťaži zúčastnených subjektov.

K bodom 7, 8, 9, 10, 11 a 12 - § 5 ods. 1, 2 a 3, § 6, 7, 8, 9 a 10

	Spôsoby regulácie cien sa zužujú na úradné určenie cien formou maximálnych a pevných cien. Podľa predloženého návrhu sa neuvažuje s uplatnením inštitútu minimálnych cien, ktoré ministerstvo financií určovalo na účely organizovania trhu s vybranými poľnohospodárskymi výrobkami podľa osobitného predpisu .V tejto oblasti sa s reguláciou cien v budúcnosti neuvažuje a problematika cien vybraných poľnohospodárskych výrobkov by mala byť upravená zákonom č. 491/2001 Z. z. o organizovaní trhu s vybranými poľnohospodárskymi výrobkami.

	 Z ostatných spôsobov cenovej regulácie, ktoré boli ustanovené zákonom č. 18/1996 Z. z. o cenách v znení neskorších predpisov, sa uplatňovalo iba vecné usmerňovanie cien. Tento spôsob cenovej regulácie cien Ministerstvo financií SR ustanovilo pre 9 skupín tovarov a služieb, a to u tzv. vynútených výkonov (odťah vozidiel),  pohonných hmôt, niektorých druhov palív a v prípade financovania  tovarov a služieb z verejných zdrojov (stavebné práce, veda a technika). Dodržiavanie tohto spôsobu cenovej regulácie bolo možné preukázať až cenovou kontrolou, pri ktorej však bolo problematické dokazovanie a preukazovanie ekonomicky oprávnených nákladov a výšky primeraného zisku.
	Časové usmerňovanie  cien bol nástroj na odďaľovanie ohlasovaného zvýšenia cien a malo čiastočné opodstatnenie v období nástupu liberalizácie cien. Od roku 1993 sa prakticky tento spôsob cenovej regulácie neuplatnil. V podmienkach rozvinutého trhu nie je predpoklad ani pre uplatnenie cenového moratória. 

K bodu 13 - § 11 ods. 1
	Znenie upravené v nadväznosti na ustanovené spôsoby cenovej regulácie a kompetencie orgánov v oblasti regulácie cien podľa § 20 návrhu zákona. Súčasne sa s ohľadom na kompetencie ministerstiev a iných orgánov štátnej správy v oblasti regulácie cien upravili aj otázky publikovania rozhodnutí jednotlivých cenových orgánov, a to v súlade so zákonom o Zbierke zákonov SR.

K bodu 14 - § 12 ods.1
	Navrhovaným znení sa obmedzujú prípady, v ktorých nesmú predávajúci a kupujúci dohodnúť neprimeranú cenu pri predaji alebo nákupe tovaru. Osobitné ustanovenia pri dohodovaní cien sa vzťahujú na dohodovanie cien pri dočasnej nerovnováhe konkrétneho druhu tovaru na trhu  a pri dominantnom postavení podnikateľa.

K bodu 15 - § 16 ods. 2 a 3
	V nadväznosti na zmeny kompetencií orgánov v oblasti cien podľa § 20 návrhu zákona sa novo vymedzujú cenové kontrolné orgány, ktorými sú ministerstvo financií, ministerstvo zdravotníctva, ministerstvo výstavby a regionálneho rozvoja, iné orgány štátnej správy podľa osobitných predpisov (napr. Telekomunikačný úrad SR, Úrad pre reguláciu v sieťových odvetviach), správy finančnej kontroly, Slovenská obchodná inšpekcia a vyššie územné celky.
	Navrhovaným znením odseku 3 sa ustanovuje, že na výkon cenovej kontroly sa primerane uplatňuje zákon NR SR č. 10/1996 Z. z. o kontrole v štátnej správe v znení neskorších predpisov.

K bodom 16,17, 18, 19, 20 a 21 - § 17 ods.1 až 4
	V nadväznosti na povinnosti predávajúcich a kupujúcich pri dohodovaní cien vyplývajúce z ustanovení zákona o cenách v znení navrhovaných zmien a doplnkov sa upravujú ustanovenia § 17, ktoré určujú prípady porušenia cenovej disciplíny. V § 17 ods. 4 sa navrhuje vypustiť písmeno d), v ktorom nebolo konkretizované porušenie cenovej disciplíny a umožňovalo prípadné sankcionovanie iného porušenia ustanovení zákona o cenách. Týmto ustanovením sa legislatívne zabezpečilo, aby bolo možné prípadné sankcionovanie iných porušení cenovej disciplíny, ktoré nie sú taxatívne vymedzené v ostatných ustanoveniach § 17. Pri uplatňovaní zákona o cenách od doby jeho účinnosti sa v praxi nevyskytli iné ako taxatívne vymenované porušenia cenovej disciplíny. Z uvedeného dôvodu sa navrhuje vypustenie ustanovenia  § 17 ods. 4 písm. d).

K bodom 22 až 25 - § 20 
	V  § 20 sa ustanovuje pôsobnosť orgánov a vyšších územných celkov v oblasti regulácie a kontroly cien. V jednotlivých ustanoveniach sa vymedzuje rozsah pôsobnosti ministerstva financií, ministerstva zdravotníctva, ministerstva výstavby a regionálneho rozvoja, iných orgánov štátnej správy, ktoré vykonávajú pôsobnosť podľa osobitných predpisov, ako aj presun kompetencií z dôvodu zrušenia okresných úradov.
	Vykonané zmeny kompetencií v oblasti cien vyplynuli z programového vyhlásenia vlády SR a politických dohovorov o uplatňovaní reformných krokov hospodárskej politiky. 

	Kompetencie Ministerstva zdravotníctva SR v regulácii a kontrole cien zdravotníckych výrobkov a výkonov a Ministerstva výstavby a regionálneho rozvoja SR v oblasti regulácie cien a kontroly cien nájmu bytov sa novoustanovujú v ods. 3 a 4 návrhu zákona.
	
K bodu 26 - § 23a
	V tomto paragrafe sa ustanovilo, že cenové orgány v rozsahu novoustanovenej kompetencie podľa § 20 návrhu zákona, dokončia konania o porušení cenovej disciplíny, ktoré boli začaté pred 1. januárom 2004, a to podľa doterajších cenových predpisov. Týmto ustanovením sa zabezpečuje prechod kompetencií v oblasti cenovej kontroly na nové cenové kontrolné orgány v rozsahu ich pôsobnosti. Zároveň sa ustanovilo, že nové cenové orgány pri kontrole budú postupovať podľa predpisov platných v čase, kedy došlo k porušeniu cenovej disciplíny.
	V odseku 2 sa zdôraznila kompetencia týchto orgánov v oblasti cenovej kontroly aj na obdobie pred 1. januárom 2004, t.j. kedy ešte tieto orgány nemali kompetenciu v oblasti cien.

K bodu 27 - § 24a 
Vyhláška MF SR č. 465/1991 Zb. v znení neskorších predpisov sa ruší na základe uznesenia vlády SR č. 466 z 11. júna 2003.

K bodu 28
Navrhovaným znením sa zabezpečuje po zrušení okresných úradov presun ich kompetencií v oblasti regulácie a kontroly cien na vyššie územné celky. Rozsah kompetencií vyšších územných celkov v oblasti regulácie cien bude ustanovený podľa § 11 ods. 2 opatrením ministerstva financií o regulácii cien

K Čl. II – Zmena zákona č. 491/2001 Z. z. o organizovaní trhu s vybranými poľnohospodárskymi výrobkami 

K bodom l až 3
	Novelizáciou zákona o cenách sa ako regulačné nástroje ponechávajú len určovanie maximálnych alebo pevných cien. Doterajšia regulácia cien pre oblasť poľnohospodárstva – určovanie minimálnych (garantovaných) cien – sa podľa predkladanej novely zákona o cenách nebude uplatňovať.